…………………

………………… г.

**ОДОБРИЛ,
МИНИСТЪР:**

**Д-Р ГЕОРГИ ТАХОВ**

**ДО**

**МИНИСТЪРА НА ЗЕМЕДЕЛИЕТО**

**И ХРАНИТЕ**

**Д-Р ГЕОРГИ ТАХОВ**

**ДОКЛАД**

от д-р Лозана Василева – заместник-министър на земеделието и храните

**Относно:** Проект на Наредба за изменение и допълнение на Наредба № 9 от 2023 г. за условията и реда за прилагане на интервенциите „Биологично растениевъдство“ и „Биологично пчеларство“, включени в Стратегическия план за развитие на земеделието и селските райони за периода 2023 – 2027 г.

**УВАЖАЕМИ ГОСПОДИН МИНИСТЪР,**

На основание чл. 67, във връзка с чл. 70, ал. 2 от Закона за подпомагане на земеделските производител внасям за издаване проект на Наредба за изменение и допълнение на Наредба № 9 от 2023 г. за условията и реда за прилагане на интервенциите „Биологично растениевъдство“ и „Биологично пчеларство“, включени в Стратегическия план за развитие на земеделието и селските райони за периода 2023 – 2027 г. („НИД на Наредба № 9 от 2023 г.“).

**Причини, които налагат приемането на акта**

В рамките на Европейския съюз (ЕС) през 2021 г. приключи реформата на Общата селскостопанска политика (ОСП), насочена към по-устойчиво селско стопанство, подпомагане на доходите на земеделските стопани и жизнеспособността на тяхната дейност и укрепване на европейските селски райони. В новата ОСП е заложено Съюзът да определи основните параметри на политиката въз основа на договорените цели и целеви показатели, например в областта на околната среда, изменението на климата и за устойчиво развитие. Въз основа на това всяка държава членка изготвя Стратегически план за ОСП, с който се осигурява максимален принос към целите на ЕС, като се отчитат по-добре местните условия и нужди спрямо тези цели и показатели. Държавите членки имат по-голяма субсидиарност при изготвянето на рамката за съответствие и контрол, прилагана спрямо бенефициентите, включително проверките и санкциите.

Съгласно чл. 9, параграф 3 от Регламент (ЕС) 2021/2115 на Европейския парламент и на Съвета от 2 декември 2021 година за установяване на правила за подпомагане за стратегическите планове, които трябва да бъдат изготвени от държавите членки по линия на общата селскостопанска политика (стратегическите планове по ОСП) и финансирани от Европейския фонд за гарантиране на земеделието (ЕФГЗ) и от Европейския земеделски фонд за развитие на селските райони (ЕЗФРСР) ), и за отмяна на регламенти (ЕС) № 1305/2013 и (ЕС) № 1307/2013 (ОВ, L 435 от 6 декември 2021 г.) (Регламент (ЕС) 2021/2115) държавите членки трябва да определят правната рамка, уреждаща предоставянето на подпомагане от Съюза на земеделските стопани и другите бенефициенти в съответствие със стратегическите планове по ОСП, одобрени от Комисията и с принципите и изискванията, установени в същия регламент и в Регламент (ЕС) 2021/2116 на Европейския парламент и на Съвета от 2 декември 2021 година относно финансирането, управлението и мониторинга на общата селскостопанска политика и за отмяна на Регламент (ЕС) № 1306/2013 (ОВ, L 435/187 от 6 декември 2021 г.), (Регламент (ЕС) 2021/2116).

Предвидено е, че държавите членки са длъжни да изпълняват стратегическите планове по ОСП, одобрени от Комисията. Стратегическият план за развитието на земеделието и селските райони на Република България за периода 2023 – 2027 г. (Стратегическият план), е одобрен с решение на Европейската комисия през 2022 г.

Дейностите по интервенциите в областта на биологичното производство допринасят за постигането на целите на Стратегията на Европейския съюз за биологичното разнообразие за 2030 г., могат да удовлетворят заложените цели в Стратегията от „Фермата до трапезата“ и ще се реализират приоритети от План за действие за развитието на биологичното производство на България. Интервенцията също така реферира и към Националната рамка за приоритетни действия за Натура 2000 за периода 2021 – 2027 г.

По-конкретно по отношение на интервенцията „Биологично растениевъдство“ в стратегическа цел 1 „Подобряване на ефективността на биологичното производство разширяване на националния вътрешен пазар на биологични продукти“ от Националния план за действие за развитие на биологичното производство, утвърден от министъра на земеделието, храните и горите със заповед № РД 08-9 от 03.07.2019 г. <https://www.mzh.government.bg/bg/politiki-i-programi/politiki-i-strategii/nacionalen-plan_za_razvitie_na_bioproizvodstvoto/> е посочено:„…откроява се нужда от целенасочени мерки за насърчаване на не само за поемане на агроекологични ангажименти и сертифицирането на земеделски площи, но и подобряване на ефективността на биологичното производство, увеличаване на обемите произведени биологични стоки, усилия за насърчаване на преработването на продукцията. В този смисъл бъдещите политики за развитието на биологичното производство, биха били по ефективни ако: се осигури финансово подпомагане на земеделски стопани, които развиват ефективно биологично производство;…“.

В тази връзка при разработването на текстовете на интервенция „Биологично растениевъдство“ е заложено изискване земеделските стопани, изпълняващи многогодишен ангажимент по операция „Плащания за поддържане на биологично растениевъдство“, да предоставят всяка година:

Сертификат за произведена от тях продукция, за която е предоставено финансово подпомагане по линия на Европейския земеделски фонд за развитие на селските райони (ЕЗФРСР);

Доказателства за реализация на сертифицираната биологична продукция, за културата, за която са получили подпомагане по операцията.

С първо изменение на Стратегическия план, одобрено с Решение за изпълнение на Комисията от 31 май 2024 година за одобряване на изменение на стратегическия план по ОСП за периода 2023— 2027 г. на България за подпомагане от Съюза, финансирано от Европейския фонд за гарантиране на земеделието и Европейския земеделски фонд за развитие на селските райони 2023 BG06AFSP001, достъпно на следния интернет адрес: <https://www.sp2023.bg/index.php/bg/sprzsr-bg/za-sprzsr>, се предвиди изключение от тези изисквания за площи, заети с трайни насаждения, които са в младенчески период. Съгласно правилата в Стратегическия план земеделските стопани могат да не предоставят доказателства за добита продукция от всеки заявен парцел и доказателства за реализация на сертифицирана биологична продукция, когато заявеният по операция „Плащания за поддържане на биологично растениевъдство“ земеделски парцел е зает с биологични трайни насаждения, които са в младенчески период, който включва годините на създаване и отглеждане до встъпване в плододаване. По такъв начин се предостави възможност да се постигнат целите на интервенцията, без да се ограничават земеделските стопани във вида на биологичните насаждения, които могат да отглеждат, независимо от годината на засаждане.

Селското стопанство е от съществено значение за гарантиране на продоволствената сигурност и е жизненоважно за икономиките на селските райони. Заради изменението на климата и по-екстремните метеорологични условия се налага земеделските стопани да адаптират своите практики към тези условия. Изменението на климата оказва пряко въздействие върху селскостопанското производство. Екстремните метеорологични условия, като например сушите, се отразят върху добивите.

През 2024 г. страната пострада сериозно през месеците юли и август и от неконтролируеми пожари, влошени от климатичните условия, като високи температури и дълъг период на засушаване (<https://www.mzh.government.bg/bg/press-center/novini/blgariya-poiska-aktivirane-na-sredstva-ot-zemedels/>).

Поради неблагоприятните климатични условия земеделските стопани са поставени пред труднопреодолими предизвикателства в осъществяването на тяхната селскостопанска дейност и изпълнението на поети ангажименти по Стратегическия план, в частност по интервенцията „Биологично растениевъдство“. Предвидените изисквания относно предоставянето на сертификат и реализация на добитата биологична продукция са трудно изпълними, поради независещи от тях обективни обстоятелства.

В тази връзка с оглед на отправени искания от страна на земеделските стопани и като се отчита тълкуванието на Европейската комисия от 30.05.2024 г. в документ, именуван „Съобщение на комисията до съвета относно понятията за непреодолима сила и извънредни обстоятелства в Регламент (ЕС) 2021/2116 на Европейския парламент и на Съвета относно финансирането, управлението и мониторинга на общата селскостопанска политика“, публикуван на следния интернет адрес: <https://ec.europa.eu/transparency/documents-register/detail?ref=COM(2024)225&lang=bg> , са предприети действия по изменение на приложимата правна рамка относно интервенцията „Биологично растениевъдство“.

В рамките на процеса на изготвяне на проекта на второ изменение на Стратегическия план по интервенцията „Биологично растениевъдство“ постъпиха предложения от страна на неправителствени организации да се уредят случаите, в които земеделските стопани имат площи в система на контрол и са засегнати от непреодолима сила или извънредни обстоятелства по смисъла на чл. 3 от Регламент (ЕС) 2021/2116. Това са насаждения, от които по обективни причини не може да се изисква продукция и да има реализация, защото в следствие на тежко природно или метеорологично събитие или непреодолима сила продукцията е унищожена.

В хода на неформалните консултации с Европейската комисия на проекта на изменение на Стратегическия план постъпиха бележки и предложения от тяхна страна по отношение на някои от интервенциите в областта на околната среда и климата. В тази връзка са предприети действия по изменения в интервенцията „Биологично растениевъдство“, като се оттегля прецизиращият текст „и/или е настъпило обстоятелство по чл. 3 от Регламент (ЕС) 2021/2116“ в операция „Плащания за поддържане на биологично растениевъдство“. Това предложение е съгласувано със заинтересованите земеделски стопани в областта на биологичното производство. Според Европейската комисия тази разпоредба се прилага във всички случаи, независимо дали има препратка към нея в Стратегическия план.

С оглед изложеното, като се отчита становището на Европейската комисия, техните изводи във връзка с приложението на чл. 3 от Регламент (ЕС) 2021/2116, обективирани в цитираното съобщение, и исканията на заинтересованите страни в областта на биологичното земеделие, с проекта на НИД на Наредба № 9 от 2023 г. се прецизират относимите разпоредби относно приложението на непреодолимата сила и извънредните обстоятелства. До настоящия момент при констатиране на непреодолима сила или извънредни обстоятелства се стига до прекратяване на ангажимента. Тази уредба е продиктувана от разбирането, че в някои случаи непреодолимата сила и извънредните обстоятелства са толкова значителни, че се стига до невъзможност за последващо изпълнение на поетия многогодишен ангажимент.

С настоящите изменения и допълнения в проекта на НИД на Наредба № 9 от 2023 г. се дава възможност на земеделските стопани, поели ангажимент по интервенциите „Биологично растениевъдство“ и „Биологично пчеларство“, в случай на непреодолима сила и/или извънредни обстоятелства по чл. 3 от Регламент (ЕС) 2021/2116 да могат, само ако желаят доброволно да се откажат от поетия ангажимент, подавайки заявление за неопреодолима сила и/или извънредни обстоятелства, без да възстановяват получените до момента финансови средства, в съответствие с чл. 59, параграф 5, алинея втора от Регламент (ЕС) 2021/2116. Също така е разписана процедурата, по която може да се осъществи този отказ от изпълнение на доброволно поетия многогодишен ангажимент, поради така настъпилите независещи от волята на земеделския стопанин обстоятелства, въпреки положените от него усилия. Разпоредбата е систематично разположена след досегашната уредба на заявлението за доброволен отказ, която се прецизира с оглед уеднаквяване на уредбата на двете възможности за доброволно преустановяване изпълнението на поет многогодишен ангажимент.

С оглед на по-голяма яснота изрично е предвидено в § 10 от проекта на наредба, че в случай на настъпили обстоятелства по чл. 3 от Регламент (ЕС) 2021/2116, бенефициентите не предоставят доказателства за добита продукция от всеки заявен парцел и доказателства за реализация на сертифицирана биологична продукция, запазвайки правото си на подпомагане в годината на настъпване на това събитие.

По интервенцията „Биологично пчеларство“ е уредено, че бенефициентите по операция „Плащания за преминаване към биологично пчеларство“ трябва да получат сертификат по чл. 35 от Регламент (ЕС) 2018/848 на Европейския парламент и на Съвета от 30 май 2018 г. относно биологичното производство и етикетирането на биологични продукти и за отмяна на Регламент (ЕО) № 834/2007 на Съвета (ОВ, L 150 от 14 юни 2018 г.), (Регламент (ЕС) № 2018/848), удостоверяващ биологичния статус на стопанството. В проекта на НИД на Наредба № 9 от 2023 г. се прецизира разпоредбата, като се прави уточнението, че така изискуемият сертификат трябва да е валиден към 31 май на годината, следваща годината на кандидатстване.

С цел създаване на по-голяма яснота за потенциалните кандидати и бенефициенти на какви условия следва да отговарят, за да могат да получат подпомагане по интервенция „Биологично растениевъдство“ и „Биологично пчеларство“ в проекта за НИД на Наредба № 9 от 2023 г. са извършени правно-технически редакции.

Съгласно чл. 119 от Регламент (ЕС) 2021/2115 на 10.10.2024 г. на Европейската комисия е изпратено за одобрение предложение за второ изменение на Стратегическия план. По отношение на измененията в интервенциите, съфинансирани от ЕЗФРСР, същите влизат в сила от датата, на която е представена нотификацията до Европейската комисия, или от датата, на която е подадено искането за изменение на Стратегическия план. При промени в интервенциите в областта на развитие на селските райони, държавите членки разполагат с гъвкавост да приложат исканите изменения, преди датата на официалното одобрение на исканите промени от Европейската комисия. Подпомагането по техническа помощ е съфинансирано от ЕЗФРСР. Предвидените промени в това подпомагане в проекта на второ изменение на Стратегическия план са приети на проведения Комитет по наблюдение на Стратегическия план на 12-13.09.2024 г., за който публична информация може да се открие на следния интернет адрес: <https://www.sp2023.bg/index.php/bg/sprzsr-bg/novini/komitet-t-po-nabludenie-odobri-vtoro-izmenenie-na-strategiceskia-plan-za-razvitie-na-zemedelieto-i-selskite-rajoni-2023-2027-g>.

По отношение на промените в подпомагането по техническа помощ е важно да се отбележи, че от страна на Европейската комисия в хода на неформалните преговори не са постъпвали бележки и предложения. С оглед на изложеното, в заключителните разпоредби на проекта на НИД на Наредба № 9 от 2023 г. се предлага изменение и в Наредба № 1 от 2024 г. за условията и реда за предоставяне на подпомагане по техническа помощ от Стратегическия план за развитие на земеделието и селските райони за периода 2023 - 2027 г., както и реда за налагане на административни санкции (Обн., ДВ, бр. 30 от 2024 г.) („Наредба № 1 от 2024 г.“). Предвид изпратеното до ЕК предложение за второ изменение на Стратегическия план, с §13 от проекта на наредба се извършва прецизиране, допълване и привеждане на Наредба № 1 от 2024 г. в съответствие с раздел 4.3. „Техническа помощ“ от Стратегическия план по отношение на текстовете, относими към допустимите дейности/разходи № 9, 10, 12 и 14 от Приложение № 1 към чл. 5, ал. 1 и Приложение № 2 към чл. 7, ал. 2 от действаща Наредба № 1 от 2024 г. Изменението в Наредба № 1 от 2024 г. допълва приемствеността и плавния преход между двата програмни периода – 2014 – 2020 г. и 2023 – 2027 г.

**Цели**

Предложените текстове на проекта на НИД на Наредба № 9 от 2023 г. са насочени към постигане на следните цели:

Създаване на правна рамка за прилагането на чл. 3 от Регламент (ЕС) 2021/2116. В съображение 6 от Регламент (ЕС) 2021/2116 се посочва необходимостта националните компетентни органи да вземат решения относно непреодолимата сила или извънредните обстоятелства за всеки отделен случай въз основа на съответни доказателства. При липсата на конкретни изисквания в правото на Съюза по отношение на процедурата, доказателствата, които следва да бъдат представени, и крайните срокове държавите членки следва да вземат решение за тези параметри, при условие че приетите от тях процесуални правила за тази цел не са по-малко благоприятни от правилата, уреждащи подобни вътрешни ситуации (принцип на равностойност). На второ място, тези правила не правят практически невъзможно или прекомерно трудно упражняването на правата, предоставени на земеделските стопани от правото на Съюза (принцип на ефективност). Създадената правна рамка се основава на изложеното и така ще се постигне приложение на правото на Европейския съюз при съобразяване на принципите за равностойност и ефективност.

Създаване на ясни и точни условия, при които се предоставят плащания по интервенциите „Биологично растениевъдство“ и „Биологично пчеларство“, посредством прецизиране на установените изисквания спрямо земеделските стопани и осъществявания контрол от страна на Държавен фонд „Земеделие“.

Прецизиране на националната правна рамка, уреждаща предоставянето на финансова подкрепа чрез елемента техническа помощ за ефективно управление и прилагане на интервенциите от Стратегическия план, като се отчита, че продължават някои от дейностите по Програмата за развитие на селските райони за периода 2014 – 2020 г., което налага изрично упоменаване на тази програма в относимите разпоредби.

Гарантиране на защитата на финансовите интереси на Съюза чрез създаване на национални правила за управление на средствата по елемента техническа помощ чрез система за контрол, налагане на ефективни и пропорционални намаления и законосъобразни откази от плащания.

**Финансови и други средства, необходими за прилагането на новата уредба**

Проектът не предвижда разходването на допълнителни средства от бюджета на Министерство на земеделието и храните.

Финансовите средства ще бъдат предвидени в сметката за средствата от Европейския съюз на Държавен фонд „Земеделие“ в съответствие с чл. 48, ал. 6 от Закона за подпомагане на земеделските производител, като плащанията се предоставят в рамките на средствата, предвидени в съответната интервенция по Стратегическия план.

**Очаквани резултати от прилагането на акта**

С проекта на наредба ще се създаде по-голяма яснота за потенциалните кандидати и бенефициенти на какви условия следва да отговарят, за да могат да получат подпомагане, при спазване на условия за отпускане на подпомагане по интервенцията.

Ясни правила за приложението на разпоредбата на чл. 3 от Регламент (ЕС) 2021/2116, която да гарантира, че бенефициентите по интервенциите „Биологично растениевъдство“ и „Биологично пчеларство“ ще могат да продължат да изпълняват ангажимента си, без да губят правата си в годината на констатиране на непреодолимата сила и/или извънредни обстоятелства.

С приемането на проекта на Наредба се очаква да се създаде възможност за осигуряване на финансова подкрепа за ефективно управление и прилагане на Стратегическия план чрез финансиране на допустимите дейности, уредени в Стратегическия план и Наредба № 1 от 2024 г.

**Анализ за съответствие с правото на Европейския съюз**

Съгласно чл. 69 от Регламент (ЕС) 2021/2115 интервенцията „Биологично растениевъдство“ е интервенция от областта на развитието на селските райони, включени в Стратегическия план. Тяхната конкретна правна уредба се съдържа в чл. 70 от Регламент (ЕС) 2021/2115.

Създава се правна рамка за приложението на чл. 3 от Регламент (ЕС) 2021/2116, като се дава възможност на земеделските стопани да запазят правото си на подпомагане при настъпване на непреодолима сила и извънредни обстоятелства. Само при невъзможност за последващото изпълнение на поетия многогодишен ангажимент да имат право да се откажат от своите задължения, без да губят изплатените до момента безвъзмездни финансови средства. Изяснява се, че сертификатът по чл. 35 от Регламент (ЕС) № 2018/848 трябва да е валиден към 31 май на годината, следваща годината на кандидатстване.

Конкретната правна регламентация на елемента техническа помощ от Стратегическия план е в чл. 125 от Регламент (ЕС) 2021/2115, съгласно който ЕЗФРСР може да подпомага чрез елемента техническа помощ действия, които са необходими за ефективното администриране и изпълнение на подпомагането във връзка със Стратегическия план.

С проекта на наредба се осигурява прилагането на Регламент (ЕС) 2021/2116, по-конкретно защитата на финансовите интереси на Европейския съюз, като се прецизират разпоредбите за получаване на подпомагане.

Не е изготвена таблица за съответствие с правото на Европейския съюз в съответствие с образеца, съгласно приложение № 2 към чл. 3, ал. 4, т. 1 от Постановление № 85 на Министерския съвет от 2007 г. за координация по въпросите на Европейския съюз, тъй като с проекта на наредба не се транспонира директива.

**Информация за проведените обществени консултации**

Във връзка с чл. 26, ал. 2 от Закона за нормативни актове е извършена предварителна обществена консултация със заинтересованите страни. Видно от следната публично достъпна информация <https://www.mzh.government.bg/bg/press-center/novini/ministr-tahov-predprieti-sa-nuzhnite-dejstviya-za-/> е проведена среща със земеделски стопани от сектор биологично земеделие. В допълнение е проведена работна среща с представители на биологичния сектор, както се сочи и на следния интернет адрес: <https://www.mzh.government.bg/bg/press-center/novini/mzh-otchita-povishavane-na-interesa-km-biologichno/>. Срещата е проведена присъствено със заинтересованите лица, като предварително е изпратена информация за дата и часа на провеждането на събитието, както и проект на наредбата в режим проследяване на промените.

След проведената среща е постъпило предложение за изменение и в приложение № 4 към чл. 49, ал. 1, т. 23 и ал. 2, т. 23 от Наредба № 9 от 2023 г. за условията и реда за прилагане на интервенциите „Биологично растениевъдство“ и „Биологично пчеларство“, включени в Стратегическия план за развитие на земеделието и селските райони за периода 2023 – 2027 г., а именно включване на „жълтата комунига“ в списъка с билки. Това предложение е обсъдено с компетентните дирекции в Министерство на земеделието и храните. В случая е важно да се отбележи, че няма данни да има площи, отглеждани по методите на биологичното производство, заети с тази култура. В допълнение не е ясно дали същата подлежи на култивирано отглеждане.

На проведения Комитет по наблюдение на Стратегическия план са обсъдени и приети предлаганите изменения в подпомагането по техническа помощ, залегнали в проекта на Наредба № 9 от 2023 г. като изменение и допълнение в Наредба № 1 от 2024 г.

На основание чл. 26, ал. 3 и 4 от Закона за нормативните актове проектът на наредба и проектът на доклад (мотиви) са публикувани за обществена консултация на интернет страницата на Министерството на земеделието и храните и на Портала за обществени консултации със срок за предложения и становища 30 дни.

В изпълнение на чл. 26, ал. 5 от Закона за нормативните актове справката за постъпилите предложения и становища, заедно с обосновка за неприетите предложения е публикувана на интернет страницата на Министерството на земеделието и храните и на Портала за обществени консултации.

Проектът на наредба е съгласуван в съответствие с разпоредбите на Правилата за изготвяне и съгласуване на проекти на актове в системата на Министерството на земеделието и храните. Направените целесъобразни бележки и предложения са отразени.

**УВАЖАЕМИ ГОСПОДИН МИНИСТЪР,**

Във връзка с гореизложеното и на основание чл. 67, във връзка с чл. 70, ал. 2 от Закона за подпомагане на земеделските производители, предлагам да одобрите приложения проект на Наредба за изменение и допълнение на Наредба № 9 от 2023 г. за условията и реда за прилагане на интервенциите „Биологично растениевъдство“ и „Биологично пчеларство“, включени в Стратегическия план за развитие на земеделието и селските райони за периода 2023 – 2027 г.

|  |  |
| --- | --- |
| **Приложение:** | 1. Проект на Наредба за изменение и допълнение на Наредба № 9 от 2023 г. за условията и реда за прилагане на интервенциите „Биологично растениевъдство“ и „Биологично пчеларство“, включени в Стратегическия план за развитие на земеделието и селските райони за периода 2023 – 2027 г.;
2. Справка за отразяване на постъпилите становища;
3. Постъпили становища;
4. Справка за отразяване на постъпилите предложения и становища от проведената обществена консултация;
5. Предложения и становища, постъпили от проведената обществена консултация.
 |

**Д-Р ЛОЗАНА ВАСИЛЕВА**

*Заместник-министър на земеделието и храните*